סימנס מודיעה היום (ב׳) על השקת מוצרי חשמל חכמים בישראל אשר ניתן לשלוט בהם מרחוק באמצעות התממשקות לרשת ה-WiFi הביתית. בשלב הראשון ישווקו בארץ מוצרים מארבע קטגוריות בסדרת מוצרי היוקרה של סימנס: תנורים, מכונות כביסה, מכונות קפה ומדיחים. כל המכשירים פועלים באמצעות האפליקציה הייעודית לאנדרואיד ו-iOS של Home Connect המאפשרת הפעלה ושליטה במכשירי החשמל הביתיים.
בעזרת האפליקציה ניתן לשלוט במכשירי החשמל במכלול הפעולות, החל מכיבוי והדלקת המכשיר ועד העלאה והורדה של טמפרטורה, בחירת תוכנית, אבחון צריכת אנרגיה ומים בכל רגע נתון, עצות וטיפים לבישול ותזכורת לרכישת נוזל הברקה למדיח.
סדרת המוצרים הראשונה שמציעה סימנס היא תנורים חכמים; עם פונקציית recipeWorld למשל, ניתן לבחור מתכון ממגוון רחב של מתכונים מכל העולם ולהפעיל את התוכנית האידיאלית עבור המנה עם התנור. כמו כן, האפליקציה מאפשרת למשתמשים לבחור טמפרטורה מדויקת, ללא הצורך להישאר בבית או במטבח ולהשגיח על הכנת הארוחות. כך למשל ניתן להכניס עוף קפוא לתנור בבוקר, ולהתחיל את פעולת הבישול רק שעות לאחר מכן כשהעוף כבר מופשר, ישירות מהמשרד. פיצ׳ר נחמד נוסף בתנור הוא שבמידה והילדים נשארים לבד בבית, ניתן לנעול אותו מרחוק או לחלופין להפעיל עבורם את התנור המשולב במיקרוגל ולחמם עבורם את ארוחת הצהריים.
אחרי שבישלתם מישהו צריך לשטוף את הכלים, לא? העוזר האידיאלי לפעולה זו הוא כמובן מדיח הכלים. פיצ׳ר בשם Easy Start יאפשר לכל אחד להפעיל את המדיח בקלות ולהתאים את התוכנית בהתאם לכלים לפי ׳חומרת המצב׳. כך לדוגמא ניתן לבחור האם מדובר בכוסות וסכו״ם או סירים ומחבתות, ולציין מהי רמת הלכלוך של הכלים. כדי לעשות זאת לא צריך לעיין בחוברת ההפעלה או לקרוא באינטרנט איזו תוכנית מתאימה, אלא פשוט ללחוץ על כפתור בהתאם לאפשרויות (פעולה משחקית למדי המלווה בהסבר מילולי וגרפי). דרך האפליקציה ניתן לראות גם את התקדמות התוכנית, להפעילו לפני ההגעה הביתה, לראות את הוראות ההפעלה של המוצר, המלצות לתחזוקה ועוד. כמו כן ניתן לקבל ׳אבחון מרחוק׳ של תקלה במדיח ולפתור תקלות ללא צורך בהזמנת טכנאי.
בעוד שמדיח כלים היא מכונה יחסית פשוטה, פעולת הכיבוס נחשבת בפני רבים כאויב הלאומי, וגם לזה סימנס מנסה למצוא פתרון. מכונת הכביסה i-DOS מאפשרת לנהל את כל תכניות הכביסה המסובכות (כביכול) די בקלות. לדוגמא, ניתן לפרט באפליקציה את סוגי הבגדים שהוכנסו, רמת הלכלוך והצבע (שחור, לבן, צבעוני) והמכונה תתאים באופן עצמאי את תוכנית הכביסה האופטימלית. אופציה נוספת היא שבן או בת הזוג שהם בדרך כלל אחראים על הכביסה יוכלו להגדיר את הכל ישירות מהאפליקציה, וכל שהצד השני יצטרך לעשות הוא פשוט להכניס את הבגדים המלוכלכים למכונה.
אחרי שבישלנו, ניקינו וכיבסנו הגיע הזמן לנוח עם איזו כוס קפה טובה, אבל למי יש כוח לזוז מהספה?מכונת הקפה של סימנס מאפשרת להזמין קפה ישירות מהסמארטפון, ואפילו לבחור בין סוגי קפה שונים בעולם (צורות הכנה שונות) באמצעות פונקציית Coffee World. אם אתם אוהבים את הקפה שלכם סופר חזק, רותח ובלי קצף – אל דאגה, שכן האפליציה מאפשרת להגדיר כל פרמטר בהתאם לטעם שלכם. פיצ׳ר נוסף יאפשר לכם ליצור ׳וויש ליסט׳ של קפה, כך שגם אם אתם מארחים אתם לא צריכים לשנן מה כל אחד הזמין, אלא פשוט להזין את האינפורמציה לאפליקציה והיא כבד תדאג לשלוח את הבקשה למכונה (כמובן שבין לבין תצטרכו להחליף כוסות).
כמו הרבה מוצרים חכמים ומחוברים, אתם יכולים לנחש שתג המחיר שלהם הוא לא מאוד צנוע; מכונת הכביסה מתחילה ב-7,990 ש״ח, ומכונת הקפה (שהיא בהחלט מפנקת) תעלה לכם קצת פחות מ-22,000 ש״ח.
4 תגובות על "סימנס משיקה בישראל סדרה של מוצרים חכמים שנשלטים מרחוק"
אלה מכשירים שכמעת לא נותנים ערך מוסף מחיבור לאינטרנט.
יזם שאני מלווה יש לו מערכת לבקרה ושליטה מרחוק על דוודים סולריים ושמש. מי מעונין להשקיע במיזם?
נשמע מגניב ממש, חייב שיהיה לי כזה בבית!!!
מכונת קפה ב22 אש”ח אני מניח שהיא מגדלת את הקפה? ומייצרת רווחים ממכירה און ליין?